《觉生寺大钟歌用沈德潜韵》
清代·弘历

鼌谋弗善野战龙，金川门开烈燄红。都城百尺燕飞入，齐黄群榜为奸凶。

成王安在乃定案，夹辅公旦焉可同。瓜蔓连抄何惨毒，龙江左右京观封。

谨严难逃南史笔，忏悔讵赖佛氏钟。道衍俨被荣将命，犍椎冶尽丹阳铜。

穹窿重过万石𥲤，印泥精镂禅机锋。夏屋十寻虞不举，鲸鱼盈丈方堪舂。

山灵水族无不具，魑魅魍魉怪哉虫。欲藉撞杵散愤气，安知天道怜孤忠。

榆木川边想遗恨，凫氏徒添公案重。忆昔遨游西海子，水天上下玻璃空。

一川可通万寿寺，夤缘偶挹曹溪宗。乔松偃盖假山古，杰阁巍巍独据中。

洪钟在悬洵伟观，连吟更喜昆弟从。苍黝其色蟠其纽，中宏外耸何隆隆。

华严字迹传沈度，半满全揭开群蒙。觉生鹿苑皇考创，材饬内帑群鸠工。

谓是善吼周沙界，乃从旧寺移乘风。太清十里渺乎小，日日演梵闻离宫。

抎考已廓苾刍眼，摩挲更畅骚人胸。不离一步钟如是，东西分别心犹蓬。

我惜德潜老始达，其诗亦复伦考功。成编著作呈乙览，不闻肯作荪佯聋。

独爱长歌践其韵，非侈藻采争雌雄。载赓酬倡古弗废，诗话千载留芳踪。

圣经佛旨䆒异路，将以何道训成童。于论于乐备法物，安可以此归辟雍。

安可以此归辟雍，不如任彼出林大且逢。